**Ανακοίνωση υποβολής αίτησης και δικαιολογητικών Στέγασης για τις Φοιτητικές Κατοικίες του Πανεπιστημίου Ιωαννίνων (Ιωάννινα, Άρτα, Ηγουμενίτσα)**

**Ημερομηνίες υποβολής: από την Δευτέρα 26η Αυγούστου έως και την Δευτέρα 16 Σεπτεμβρίου 2019**

**(οι παραπάνω ημερομηνίες υποβολής δικαιολογητικών στέγασης αφορούν όλους τους φοιτητές του Πανεπιστημίου Ιωαννίνων εκτός των νεοεισερχόμενων πρωτοετών και των νέων φοιτητών ειδικών κατηγοριών για τους οποίους οι ημερομηνίες υποβολής θα ανακοινωθούν με τις εγγραφές τους)**

Οι φοιτητές του Πανεπιστημίου Ιωαννίνων που ενδιαφέρονται να διαμείνουν στις Φοιτητικές Κατοικίες του Πανεπιστημίου για το ακαδημαϊκό έτος 2019-2020, θα πρέπει είτε να υποβάλλουν οι ίδιοι, είτε να αποστείλουν ταχυδρομικά με συστημένο φάκελο ή υπηρεσία ταχυμεταφορών (courier) την αίτησή τους με τα απαραίτητα δικαιολογητικά **από την Δευτέρα, 26η Αυγούστου έως και την Δευτέρα, 16η Σεπτεμβρίου 2019** στα αρμόδια Τμήματα της Δ/νσης Φοιτητικής Μέριμνας στην πόλη των Ιωαννίνων, Άρτας και Ηγουμενίτσας ως εξής:

**Α. Φοιτητές που έχουν επιλεγεί κατά το ακδ. Έτος 2018-2019 και διαμένουν ήδη στις Φοιτητικές Κατοικίες του Πανεπιστημίου Ιωαννίνων:**

1. Αίτηση Στέγασης - είναι διαθέσιμη ηλεκτρονικά στο site του Πανεπιστημίου:

<https://www.uoi.gr/wp-content/uploads/2019/07/aitisi-stegasis-foititon-2019-2020.pdf>

Επίσης, μπορείτε να την παραλάβετε και **ιδιοχείρως** από τα αρμόδια Τμήματα Φοιτητικής Μέριμνας ,

2. **Οι προπτυχιακοί φοιτητές** βεβαίωση Αναλυτικής Βαθμολογίας με ECTS της Γραμματείας του Τμήματος του Πανεπιστημίου Ιωαννίνων στο οποίο φοιτούν .

**Οι μεταπτυχιακοί φοιτητές** υποβάλλουν ανάλογη βεβαίωση αναλυτικής βαθμολογίας της Γραμματείας του Τμήματός τους, όπου βεβαιώνεται η ιδιότητά τους ως μεταπτυχιακών φοιτητών σε θεσμοθετημένο Πρόγραμμα Μεταπτυχιακών Σπουδών του Πανεπιστημίου.

**Οι υποψήφιοι διδάκτορες** βεβαίωση ορισμού Τριμελούς Συμβουλευτικής Επιτροπής για εκπόνηση διδακτορικής διατριβής καθώς και αντίγραφο της ετήσιας έκθεσης προόδου της διδακτορικής τους διατριβής που έχει κατατεθεί στη Γραμματεία του Τμήματός τους.

**Β. Φοιτητές παλαιότερων ετών που δεν διαμένουν στις Φοιτητικές Κατοικίες του Πανεπιστημίου Ιωαννίνων**

1. Αίτηση Στέγασης - είναι διαθέσιμη ηλεκτρονικά στο site του Πανεπιστημίου:

<https://www.uoi.gr/wp-content/uploads/2019/07/aitisi-stegasis-foititon-2019-2020.pdf>

Επίσης, μπορείτε να την παραλάβετε και ιδιοχείρως από τα αρμόδια Τμήματα της Δ/νσης Φοιτητικής Μέριμνας

2. **Οι προπτυχιακοί φοιτητές** υποβάλλουν βεβαίωση Αναλυτικής Βαθμολογίας με ECTS της Γραμματείας του Τμήματος του Πανεπιστημίου Ιωαννίνων στο οποίο φοιτούν .

**Οι μεταπτυχιακοί φοιτητές** ανάλογη βεβαίωση αναλυτικής βαθμολογίας της Γραμματείας του Τμήματός τους, όπου βεβαιώνεται και η ιδιότητά τους ως μεταπτυχιακών φοιτητών σε θεσμοθετημένο Πρόγραμμα Μεταπτυχιακών Σπουδών του Πανεπιστημίου.

**Οι υποψήφιοι διδάκτορες** βεβαίωση ορισμού Τριμελούς Συμβουλευτικής Επιτροπής για εκπόνηση διδακτορικής διατριβής καθώς και αντίγραφο της ετήσιας έκθεσης προόδου της διδακτορικής τους διατριβής που έχει κατατεθεί στη Γραμματεία του Τμήματός τους.

3. Πιστοποιητικό οικογενειακής κατάστασης από την αρμόδια δημοτική ή κοινοτική αρχή. Το πιστοποιητικό να έχει τουλάχιστον τρίμηνη ισχύ από την ημέρα κατάθεσης.

4. Φωτοτυπία Αστυνομικής Ταυτότητας

5. Μία πρόσφατη έγχρωμη μικρή φωτογραφία τύπου ταυτότητας.

6. 1. Αντίγραφο της πρόσφατης δήλωσης φορολογίας εισοδήματος (Ε1) :

α. Των γονέων ή του γονέα που έχει την επιμέλεια. Σε περίπτωση διάστασης, η επιμέλεια των παιδιών θα πρέπει να αποδεικνύεται με δικαστική απόφαση, συνοδευόμενη και από υπεύθυνη δήλωση για καταβολή ή όχι διατροφής τόσο στον/στην σύζυγο όσο και στα παιδιά. Σε αντίθετη περίπτωση, υποβάλλονται υποχρεωτικά φορολογικές δηλώσεις και των δύο γονέων.

β. Του ίδιου του ενδιαφερόμενου εφόσον δεν περιλαμβάνεται στον πίνακα προσώπων που συνοικούν και βαρύνουν τον φορολογούμενο γονέα.

Σε κάθε περίπτωση που δεν υπάρχει υποχρέωση φορολογικής δήλωσης πρέπει να προσκομίζεται σχετική υπεύθυνη δήλωση θεωρημένη από την αρμόδια ΔΟΥ.

6. 2. Την εικόνα αποδοχών της πρόσφατης δήλωσης φορολογίας εισοδήματος.

7. Την τελευταία Πράξη Διοικητικού Προσδιορισμού Φόρου των γονέων, του ιδίου του ενδιαφερόμενου και των λοιπών εξαρτώμενων τέκνων εφόσον υποβάλλουν φορολογική δήλωση.

Αν δεν υπάρχουν πράξεις διοικητικού προσδιορισμού φόρου, η διαδικασία επιλογής προχωράει με τα στοιχεία των δηλώσεων φορολογίας εισοδήματος με την υποχρέωση του ενδιαφερόμενου να τις προσκομίσει έγκαιρα πριν την παραλαβή δωματίου. Αν δεν προσκομίζονται ούτε τότε, ο δικαιούχος θα διαγράφεται από τον πίνακα επιλογής και το δωμάτιο θα δίνεται σε αναπληρωματικό δικαιούχο από τον ίδιο πίνακα.

8. Αντίγραφο τελευταίας βεβαίωσης δηλωθείσας περιουσιακής κατάστασης (Ε9) των γονέων, του ιδίου του ενδιαφερόμενου και των λοιπών εξαρτώμενων τέκνων.

9. Έγγραφα που να αποδεικνύουν την ύπαρξη ειδικών λόγων που επικαλείται κάποιος (πολυτεκνία, αδελφός φοιτητής σε ανώτατο Ίδρυματης ημεδαπής, απώλεια γονέα, ανεργία γονέα, γονείς σε διάσταση, σοβαροί λόγοι υγείας του ίδιου του ενδιαφερόμενου ή μελών της οικογένειας, άλλοι έκτακτοι λόγοι που βαρύνουν οικονομικά την οικογένεια, πρόοδος στις σπουδές).

Στην περίπτωση επίκλησης λόγων υγείας θα προσκομίζεται σχετική βεβαίωση από το ΚΕ.Π.Α. (Κέντρο Πιστοποίησης Αναπηρίας, πρώην πρωτοβάθμια δημόσια υγειονομική επιτροπή) όπου θα τεκμηριώνονται οι λόγοι αυτοί και θα κρίνεται η σοβαρότητά τους.

10. Προκειμένου για αλλοδαπό φοιτητή, θα προσκομίσει το Διαβατήριό του, άδεια παραμονής και βεβαίωση Οικονομικής Υπηρεσίας (Εφορίας) από τον τόπο καταγωγής του (επίσημα μεταφρασμένη στην ελληνική γλώσσα[[1]](#footnote-1)).

**Για να συμπεριληφθεί κάποιος στη διαδικασία επιλογής, πρέπει απαραίτητα να ικανοποιεί τις εξής προϋποθέσεις:**

1. Να έχει υποβάλει την αίτησή του μαζί με όλα τα απαιτούμενα δικαιολογητικά μέσα στις προθεσμίες που ορίζει ο Κανονισμός.

2. Αν πρόκειται για προπτυχιακό φοιτητή η διάρκεια φοίτησής του να μην έχει υπερβεί τη διάρκεια των εξαμήνων που απαιτούνται για τη λήψη του τίτλου σπουδών σύμφωνα με το ενδεικτικό πρόγραμμα σπουδών προσαυξημένη κατά τέσσαρα (4) εξάμηνα (ν+2 έτη). Οι μεταπτυχιακοί φοιτητές (για μεταπτυχιακό δίπλωμα) δικαιούνται να υποβάλουν αίτηση μόνο εφόσον βρίσκονται εντός των ορίων της ελάχιστης διάρκειας των σπουδών που προβλέπει το Πρόγραμμα Μ.Σ. που παρακολουθούν. Οι υποψήφιοι διδάκτορες εκτός ΠΜΣ δεν πρέπει να έχουν υπερβεί τα 4 χρόνια από τον ορισμό της 3μελούς Συμβουλευτικής Επιτροπής.

Τα παραπάνω χρονικά όρια υπολογίζονται από την αρχή του εξαμήνου πρώτης εγγραφής (για τους προπτυχιακούς), το εξάμηνο έναρξης του ΠΜΣ που παρακολουθούν (για τους μεταπτυχιακούς) και του ορισμού Συμβουλευτικής Επιτροπής (για τους υποψήφιους διδάκτορες εκτός ΠΜΣ).

Σε περίπτωση διακοπής ή αναστολής των σπουδών για εκπλήρωση στρατιωτικών υποχρεώσεων ή για άλλους λόγους, ο χρόνος της διακοπής δεν υπολογίζεται για τη συμπλήρωση των παραπάνω ορίων, τα οποία αυξάνονται κατά το αντίστοιχο χρονικό διάστημα της διακοπής. Σε κάθε περίπτωση η διακοπή ή αναστολή σπουδών θα βεβαιώνεται από τη Γραμματεία του οικείου Τμήματος.

3. Να μην έχει συμπληρώσει το 25ο έτος της ηλικίας, προκειμένου για προπτυχιακούς και το 28ο έτος, προκειμένου για μεταπτυχιακούς φοιτητές και υποψήφιους διδάκτορες. Για εξαιρετικές περιπτώσεις (πχ. καθυστερημένη έναρξη φοίτησης) αποφασίζει η Εφορεία.

4. Να μην έχει εγγραφεί στο Πανεπιστήμιο με κατατακτήριες εξετάσεις ή για απόκτηση δεύτερου πτυχίου.

5. Το ετήσιο οικογενειακό εισόδημα να μην υπερβαίνει τα τριάντα χιλιάδες (30.000) ευρώ προσαυξανόμενο κατά τρεις χιλιάδες (3.000) ευρώ για κάθε εξαρτώμενο τέκνο, πέραν του ενός.

Ως ετήσιο οικογενειακό εισόδημα θεωρείται το συνολικό ετήσιο φορολογούμενο πραγματικό ή τεκμαρτό, καθώς και το απαλλασσόμενο ή φορολογούμενο με ειδικό τρόπο εισόδημα του φορολογούμενου, της συζύγου του και των τέκνων που τον βαρύνουν από κάθε πηγή.

Στην έννοια του οικογενειακού εισοδήματος δεν υπολογίζονται ποσά έκτακτων αποζημιώσεων (εφάπαξ, αποζημίωση απολυομένων κ.λπ.), τίμημα πώλησης ακινήτου.

Αν ο φοιτητής είναι υπόχρεος σε υποβολή δήλωσης και ταυτόχρονα είναι και προστατευόμενο μέλος του γονέα, τότε το συνολικό οικογενειακό εισόδημα θα υπολογίζεται αθροιστικά.

 6. Η οικογένειά του να μην έχει τόπο μόνιμης διαμονής ή να διαθέτει ιδιόκτητη κατοικία σε ακτίνα μέχρι 40 χλμ. από την πόλη όπου λειτουργεί η Φ.Κ. Με απόφαση της Εφορείας η απόσταση μπορεί να μειωθεί στα 20 χλμ. όταν υπάρχουν αποδεδειγμένα αντικειμενικές δυσκολίες μετακίνησης των φοιτητών και ιδιαίτερα όταν η μόνιμη κατοικία τους είναι στον ορεινό όγκο του συγκεκριμένου Νομού.

7. Να έχει ενεργό συμμετοχή στην εκπαιδευτική διαδικασία μετά το πρώτο έτος φοίτησης για κάθε χρόνο φοίτησης και ειδικότερα να έχει εξεταστεί επιτυχώς τουλάχιστον στα μισά μαθήματα (50%) των προηγούμενων ακαδημαϊκών ετών για το οποίο αιτείται την διαμονή του στη Φ.Κ. Συνολικός αριθμός μαθημάτων θεωρείται ο προβλεπόμενος στο ενδεικτικό πρόγραμμα σπουδών. Για την πλήρωση του κριτηρίου αυτού λαμβάνονται υπόψη όλες οι εξεταστικές περίοδοι που πραγματοποιήθηκαν τα προηγούμενα ακαδημαϊκά έτη.

8. Να μην εκπονεί πρακτική άσκηση εκτός του Νομού όπου λειτουργούν οι Φ.Κ..

9. Να έχει εκπληρώσει τις οικονομικές του υποχρεώσεις ή εκκρεμότητες προς το Πανεπιστήμιο.

10. Να μην έχει απομακρυνθεί από τις Φ. K. με προηγούμενη πειθαρχική απόφαση της Εφορείας ή της Συγκλήτου του Πανεπιστημίου.

Για περισσότερες πληροφορίες για τη στέγαση των φοιτητών καθώς και για την **διαδικασία επιλογής και το σύστημα μοριοδότησης των αιτήσεων** μπορείτε να επισκεφτείτε την **ηλεκτρονική διεύθυνση:** <https://www.uoi.gr/wp-content/uploads/2019/07/esoterikos_kanonismos_leitourgias_foititikon_katoikion_2019.pdf>

**«Εσωτερικός Κανονισμός Λειτουργίας των Φοιτητικών Κατοικιών του Πανεπιστημίου Ιωαννίνων»**

Σε περίπτωση ταχυδρομικής υποβολής της αίτησης και των δικαιολογητικών στέγασης αυτή θα πρέπει να γίνεται **με συστημένη επιστολή ή υπηρεσία courier**:

α) **Για όλα τα τμήματα των Ιωαννίνων** στην διεύθυνση του Τμήματος Πρόνοιας και Εκδηλώσεων: Πανεπιστήμιο Ιωαννίνων, Τμήμα Πρόνοιας και Εκδηλώσεων (δικαιολογητικά διαμονής στις ΦΚΠΙ) τηλ:+30-26510-05479, Τ.Κ. 45110 Πανεπιστημιούπολη, Ιωάννινα.

**Με σφραγίδα ταχυδρομείου μέχρι 16 Σεπτεμβρίου 2019.**

Τηλέφωνο: +30-26510-05479, 05487, 05466

Πληρ. : κ. Γεώργιος Κώτσης

e-mail : merimna@uoi.gr

β) **Για όλα τα τμήματα της Άρτας,** στη διεύθυνση του Τμήματος Φοιτητικής Μέριμνας (Άρτα): Πανεπιστήμιο Ιωαννίνων, πρώην Τ.Ε.Ι. Ηπείρου, Τμήμα Φοιτητικής Μέριμνας (Άρτα), Α’ Κτίριο Φυτικής Παραγωγής, (δικαιολογητικά διαμονής στις ΦΚΠΙ) τηλ. +30-26810 50326, Κωστακιοί Άρτας, Τ.Κ. 47132

**Με σφραγίδα ταχυδρομείου μέχρι 16 Σεπτεμβρίου 2019.**

Τηλέφωνο: +30-26810-50326, 50515, 50328

Πληροφορίες : κα Βικτωρία Ζακοπούλου

e-mail : spoudmer@teiep.gr

γ) **Για το τμήμα της Ηγουμενίτσας**, στη διεύθυνση του Γραφείου Φοιτητικής Μέριμνας στην Ηγουμενίτσα:

Πανεπιστήμιο Ιωαννίνων, πρώην Τ.Ε.Ι. Ηπείρου, Γραφείο Φοιτητικής Μέριμνας Ηγουμενίτσας, Βιβλιοθήκη, (δικαιολογητικά διαμονής στις ΦΚΠΙ), τηλ:+30- 26650 49900, Ειρήνης & Φιλίας 1, Τ.Θ. 152, Τ.Κ. 46100, Ηγουμενίτσα

**Με σφραγίδα ταχυδρομείου μέχρι 16 Σεπτεμβρίου 2019.**

Τηλέφωνο: +30-26650-49900

Πληρ.: κ. Αθανάσιος Κάτσιος

e-mail : tkatsios@gmail.com

**Σημειώνεται ότι το Πανεπιστήμιο Ιωαννίνων από την 1η Αυγούστου έως και την 23η Αυγούστου 2019 θα είναι σε θερινή διακοπή, κατά συνέπεια για τυχόν περαιτέρω πληροφορίες τηλεφωνικώς ή μέσω e-mail θα μπορέσουμε να σας απαντήσουμε από τη Δευτέρα 26 Αυγούστου 2019.**

 **Ιωάννινα 31-7-2019**

 **Από τη Δ/νση Φοιτητικής Μέριμνας του Π.Ι.**

1. Η επίσημη μετάφρασή τους γίνεται:

•από αρμόδια κατά νόμο αρχή του Υπουργείου Εξωτερικών ή

•την Πρεσβεία ή το Προξενείο της ξένης χώρας στην Ελλάδα ή

•από δικηγόρο ή

•από άμισθο ερμηνέα διορισμένο βάσει του (ν.).

Ειδικώς όμως μετά τον νέο *Κώδικα Δικηγόρων* (ν.), **μεταφράσεις** ξενόγλωσσων εγγράφων που γίνονται **από δικηγόρο** μετά την **27.09.2013** γίνονται δεκτές εφόσον ο δικηγόρος **βεβαιώνει** ότι ο ίδιος **έχει επαρκή γνώση** της γλώσσας από και προς την οποία μετέφρασε, ή σύμφωνα με το άρθρο 36 του ν. 4194/2013.

Τα ανωτέρω (τίτλοι, πιστοποιητικά και βεβαιώσεις) γίνονται υποχρεωτικά αποδεκτά σε ευκρινή φωτοαντίγραφα από αντίγραφα εγγράφων που έχουν εκδοθεί από αλλοδαπές αρχές και έχουν επικυρωθεί από δικηγόρο.

Γίνονται υποχρεωτικά αποδεκτά ευκρινή φωτοαντίγραφα από αντίγραφα ιδιωτικών εγγράφων, τα οποία έχουν επικυρωθεί από δικηγόρο. [↑](#footnote-ref-1)